Et.33/2025.  1.sz. melléklete, egyben a .../2025.(II.27.) KT-határozat 1.sz. melléklete

FÓTI PIAC MŰKÖDÉSI SZABÁLYZATA


A Fóti Közszolgáltató Nonprofit Kft. a vásárokról, a piacokról és a bevásárlóközpontokról szóló 55/2009. (III.13.) Kormányrendelet, a kistermelői élelmiszer-termelés, előállítás, és -értékesítés feltételeiről szóló 60/2023. (XI. 15.) AM rendelet rendelkezései, valamint a Fót Város Önkormányzat Képviselő–testületének .../2025.(II.27) KT-határozata alapján a Fóti piac üzemeltetésével és működésével kapcsolatban az alábbi szabályzatot alkotja:

A Működési Szabályzat célja:

Fót Város Önkormányzata által üzemeltetésre átadott piac működési rendjének meghatározása a vonatkozó jogszabályi rendelkezések alapján, illetve a vonatkozó előírások betartása, valamint a piac rendjének biztosítása.

A Működési Szabályzat hatálya:

A jelen Működési Szabályzat hatálya kiterjed a Fót közigazgatási területén működő, Fót Város Önkormányzata tulajdonában álló piac fenntartására, működtetésére és használatának rendjére. A Működési Szabályzat személyi hatálya kiterjed a piac Üzemeltetőjére, fenntartójára, piacfelügyelőjére, valamint a piac területén kereskedelmi és értékesítési tevékenységet folytatókra és az ott tartózkodó magánszemélyekre és vásárlókra.

Piac megnevezése:	Fóti piac

Jellege:	városi piac

Fenntartója:	Fót Város Önkormányzata
2151 Fót, Vörösmarty tér 1.
Tel.: (27) 535-365; e-mail: titkar@fot.hu

Üzemeltetője:			        Fóti Közszolgáltató Nonprofit Kft.
					        2151 Fót, Malom utca 1.
					        Tel: 06-70/332-3110; e-mail: info@fotikozszolg.hu

Helyszíne:	2151 Fót, Vörösmarty Mihály tér 10. 1118/1 hrsz.

Használat jogcíme:	Saját használatú önkormányzati tulajdon

Piacfelügyelő:	Az Üzemeltetővel megbízási jogviszonyban álló munkavállaló
elérhetősége: 
dr. Jenei László megbízott piacfelügyelő
Tel.: +36 70 967 1825; e-mail:  piac@fot.hu
személyes elérhetőség: egyeztetés alapján és piaci napokon, a piac területén

Nyitvatartási ideje:	

Március 1. – október 31-ig	Hetente minimum 15 óra

November 1. – február 28-ig	        Hetente minimum 12 óra




1. A működési rendben foglalt szabályok a vásárokról, piacokról és a bevásárlóközpontokról szóló 55/2009. (III.13.) sz. kormányrendelet előírásain alapulnak. Az előírások betartása a Fóti Piacon jelen lévő valamennyi természetes és jogi személyre, illetve jogi személyiséggel nem rendelkező szervezetre kötelező érvénnyel kiterjed.

2. A piacon folytatott kereskedelmi tevékenységre, az értékesített termékre vonatkozó jogszabályi rendelkezéseknek és hatósági előírásoknak megfelelően termékértékesítés, továbbá vendéglátó-ipari, kölcsönző, megőrző, mutatványos, valamint helyben végezhető kereskedelmi szolgáltató és javítóipari tevékenység folytatható.
3. A piacon a kistermelői élelmiszertermelés, -előállítás és –értékesítés feltételeiről szóló 60/2023. (XI. 15.) sz. AM rendelet szerint meghatározott termékek is értékesíthetőek, az abban meghatározott feltételek szerint.
4. A piacon árusításra jogosultak meghatározása: a piacon mezőgazdasági őstermelő, kistermelő, egyéni vállalkozó, gazdálkodó szervezet, gazdálkodó szervezetnek nem minősülő jogi személy, továbbá az 5. pont szerinti esetben kereskedőnek nem minősülő magánszemély (a továbbiakban: együtt: árus) folytathat kereskedelmi tevékenységet. 
5. Használt cikket az hozhat forgalomba, aki erre jogosító engedéllyel rendelkezik. Kizárólag használt tárgyait alkalomszerűen kereskedőnek nem minősülő magánszemély is forgalomba hozhatja.
6. Kistermelő értékesítésre feljogosító engedély birtokában folytathat a piacon tevékenységet. Kistermelő fogalma alatt olyan természetes személyt értünk, 
· aki kis mennyiségű, általa megtermelt alaptermékkel vagy általa betakarított, összegyűjtött vadon termő alaptermékkel kereskedik, 
· az általa jogszerűen kifogott hallal kereskedik,
· az általa megtermelt alaptermékekből előállított élelmiszerrel közvetlenül a végső fogyasztót, illetve a régión belüli vagy a gazdaság helyétől légvonalban számítva a Magyarország területén legfeljebb 40 km távolságon belüli kiskereskedelmi vagy vendéglátó, illetve közétkeztetési létesítményt (a továbbiakban együtt: vendéglátó létesítmény) látja el, vagy
· falusi vendégasztalt üzemeltet.
7. A mezőgazdasági őstermelői igazolvánnyal rendelkező személy, valamint a nyilvántartott kistermelő a piacon kizárólag a külön jogszabály szerint meghatározott termékeket értékesítheti a jogszabályokban meghatározott feltételek szerint, illetve megszabott korlátok keretein belül.
8. Mezőgazdasági őstermelő és kistermelő által értékesíthető termékek:
· a saját gazdaságában előállított növényi eredetű alaptermékek (zöldség, gyümölcs, virág)
· a saját gazdaságában előállított mezőgazdasági termékből származó, nem hőkezelt savanyított termék és egyéb feldolgozott növényi eredetű termék (pl. üveges paradicsom, befőtt, lekvár, házi sütemény)
· palánta, gyümölcsfa, facsemete, dísznövény, cserje,
· méz (lépes méz)
· saját tenyésztésű, nevelésű állatból származó tej, tejtermék, tojás,
· darabolás nélkül vágott és belezett baromfi (tyúk, hízó szárnyas, pulyka) és nyúlfélék
· sertéshúsból előállított füstölt hús, étkezési zsír az élelmiszerek előállítására és forgalmazására vonatkozó külön jogszabály szerint,
· a kistermelő a vonatkozó jogszabályi előírások szerint a gazdaságában nevelt, tulajdonában lévő sertés, juh, kecske vagy szarvasmarha saját gazdaságában való feldolgozásából származó húskészítmény 
· vadon betakarított, összegyűjtött termék (kivéve: gomba).
9. A mezőgazdasági őstermelő és kistermelő által forgalmazott termékekre vonatkozó speciális előírások:
· Étkezési tyúktojás
Az étkezési tyúktojás értékesítése esetén – a piacon értékesített tojások jelöléséről szóló rendeletben foglaltak szerint – fel kell tüntetni a tojásra vonatkozó egyes forgalmazási előírásokról szóló rendeletben előírt jelölést.
A gazdaságban legfeljebb 50 tojótyúkot tartó termelőnek nem kell feltüntetnie a tojásra vonatkozó forgalmazási előírásokat.
· Feldolgozott termékek
· Regisztrációs szám birtokában értékesíthető termékek: mák, aszalt gyümölcs.
10. A piacon kisállatot a kijelölt helyen csak állatorvosi vizsgálattal igazoltan lehet árusítani. Az igazolás megszerzése az árus kötelessége, az igazolás meglétét az Üzemeltető ellenőrizheti.
11. A piacon nem forgalmazható termékek:
Tilos a piacon árusítani az alábbi termékeket, tekintettel arra, hogy kizárólag működési engedéllyel rendelkező üzletben hozható forgalomba:
· veszélyesnek minősülő anyagok és keverékek;
· festék, lakk és járművel javító fényezésére szolgáló termékek;
· állatgyógyászati készítmények és hatóanyaga, növényvédő szer és hatóanyaga;
· fegyver, lőszer, robbanó- és robbantószer, pirotechnikai termék, gázspray;
· az Országos Tűzvédelmi Szabályzat szerint robbanásveszélyes osztályba tartozó anyag;
· külön jogszabályban foglaltak szerint gyógyszer, gyógyszernek nem minősülő gyógyhatású anyag és készítmény;
· gyűjtött, szedett gomba, valamint
· nem veszélyes hulladék.
12. A kistermelő állati eredetű alap-, feldolgozatlan és feldolgozott terméket csak hatósági állatorvosi bizonyítvány birtokában hozhat forgalomba. A hatósági állatorvosi bizonyítványt, illetve annak a hatósági, vagy jogosult állatorvos által hitelesített másolatát a kistermelőnek az árusítás helyén kell tartania.
13. Nyers tej, illetve annak felhasználásával készült, nem hőkezelt tejtermékek értékesítése esetén az értékesítési helyen jól látható módon fel kell tüntetni a „nyerstej, forralás után fogyasztható”, illetve „nyers tejből készült” jelölést.
14. Árusítani csak olyan nyers gyümölcsöt, zöldséget lehet, melynek növényvédőszeres kezelése a vonatkozó jogszabályokban foglaltak szerint történt. Az erre vonatkozó nyilvántartást (permetezési naplót) az ellenőrző hatóság részére be kell mutatni.
15. Szeszes ital a piacon a jövedéki adóról és a jövedéki termékek forgalmazásának különös szabályairól szóló 2003. évi CXXVII. törvény (Jöt) 110. § (11) bekezdésében, illetve a 67. § (2) bekezdésében meghatározott feltételek teljesítése esetén árusítható.
16. Hatósági vizsgálathoz kötött egyéb termék értékesítése kizárólag a jogosult hatóság által kiállított érvényes engedély birtokában végezhető.
17. A piacon csak azok a kistermelők, őstermelők, vállalkozók árusíthatnak, akik áruik előállításához és értékesítéséhez szükséges valamennyi hatósági engedéllyel és kötelező nyilvántartással rendelkeznek. Az árusítást végző személyek kistermelői igazolványában vagy engedélyező hatóságáltalkiadotthatározatbanfeltüntetetttermékeketárusíthatják. Az árusok felelősek az általuk értékesített termékek minőségéért, a nyomon követhetőség biztosításárért és dokumentálásáért, valamint a helyi termelői piacokon történő árusítás élelmiszer-biztonsági feltételeiről szóló 51/2012. (VI.8.) sz. VM rendeletben és a vásári, piaci és vásárcsarnoki árusítás közegészségügyi szabályairól szóló 59/1999. (XI.26.) sz. EüM rendeletben előírt szabályok betartásáért.
18. Az Üzemeltető a kereskedés rendjét szabályozó valamennyi jogszabályi előírás betartását ellenőrizheti.
19. Az árusítási helyek kijelölését, a gépjárművek elhelyezkedésének koordinálását a jogszabályi rendelkezésekre figyelemmel az Üzemeltető a piacfelügyelő igénybevételével végzi.
20. Az árus az árucikkek árát, valamint a termék nevét köteles jól olvashatóan feltüntetni, az értékesítés során hatóságilag hitelesített mérőeszközt használni.
21. A nyugta, illetve a számlaadási kötelezettségének az árusító személy köteles eleget tenni, melynek elmulasztása esetén a mindenkor hatályos jogszabályoknak megfelelően felelősséggel tartozik.
22. Az eszközök üzemeltetéséhez szükséges villamos energiát a piac Üzemeltetőjétől lehet igényelni külön térítés ellenében. A térítési díját a mindenkori hatályos, a helyszínen kifüggesztett tájékoztató határozza meg.
23. Árusító helyekre felállítható árusító-asztal a piacfelügyelőtől igény szerint, térítésmentesen igényelhető kizárólag a piac idejére. A kistermelő köteles a piac végeztével az árusító-asztalt tisztán és sérülésmentesen visszaszolgáltatni.
24. Az árusító helyek szükség szerinti nap/eső elleni védelmének biztosítása az árusítást végző feladata.
25. Helyhasználó az, aki az Üzemeltetővel tartós helyhasználatra szerződéses jogviszonyt létesít, vagy aki alkalmi(napi) helyhasználati jogot szerez.  
26. A piacon történő árusításhoz helyhasználati szerződéses jogviszony létesítése szükséges. A piacon csak azok árusíthatnak, akik helyhasználati szerződéssel rendelkeznek vagy a napi helyhasználati díjat megfizetik. 
27. A piacfelügyelő napi nyilvántartást vezet a piacon árusító termelők, őstermelők nevéről, címéről, gazdasága, illetve a termelés és előállítás helyéről, regisztrációs számáról, az árusított termékekről. 
28. A helyhasználatért fizetendő napi helypénz összegét az Üzemeltető javaslatára Fót Város Önkormányzat Képviselő-testülete határozza meg. A napi helypénz összegét az Üzemeltető hirdetményben teszi közé.
29. Tartós helyhasználati szerződés megkötésére az Üzemeltető javaslata alapján Fót Város Önkormányzat nevében a Polgármester jogosult.
30. Az Üzemeltető nem köteles ugyanazt a helyet több piaci napon át ugyanazon alkalmi helyhasználó részére biztosítani. A piacon csak az Üzemeltető képviselője által kijelölt helyen, a helypénz megfizetését követően, az Üzemeltető által kiadott nyugta birtokában szabad árusítani. A nyugta másra nem ruházható át. Aki a Fóti Piacon értékesít, és nyugtáját az Üzemeltető képviselőjének felszólítására nem mutatja fel, azonnal köteles elhagyni a Fóti Piac területét.
31. A tartós helyhasználó a közeli hozzátartozója javára – amennyiben a közeli hozzátartozó rendelkezik a kereskedelmi tevékenység folytatásához szükséges dokumentumokkal – lemondhat az árusítóhely helyhasználati jogosultságáról.
32. Az Üzemeltető a tartós helyhasználó halála esetén a helyhasználó örökösével köthet árusítóhelyre vonatkozó helyhasználati szerződést, amennyiben az örökös rendelkezik a kereskedelmi tevékenység folytatásához szükséges dokumentumokkal. Az örökösöknek az örökösi minősége igazolásától számított egy hónapon belül nyilatkoznia kell szerződéskötési szándékáról. A határidő eredménytelen elteltét követően az Üzemeltető más személlyel köthet helyhasználati szerződést.
33. A helyhasználó a kijelölt árusító helyet az Üzemeltető engedélye nélkül nem változtathatja meg, a piac területén máshol nem árulhat.
34. A helyhasználó az árusító helyet és annak használatát az Üzemeltető előzetes engedélye nélkül semmilyen formában másnak nem engedheti át.
35. Az Üzemeltető a helyhasználati szerződést azonnali hatállyal írásban felmondhatja, ha a helyhasználó a piac működésére vonatkozó szabályokat súlyosan, vagy ismételten megszegi.
36. Az árus köteles jól látható helyen feltüntetni a nevét, gazdasága helyét, kistermelői (őstermelői) regisztrációsszámát, az árusított termékek körét. Ennek hiányában az Üzemeltető felszólítja a pótlásra, amennyiben pedig azt nem teljesíti, akkor a piac elhagyására kötelezi.
37. Az árus a számára kijelölt területre történő kirakodásra, illetve elrakodásra a piac nyitását megelőző 60 perctől a zárás után legfeljebb 60 percig tartó időtartamban jogosult a járművel az Üzemeltető által kijelölt területre be- és kihajtásra.
38. A nyitvatartási idő változásáról az Üzemeltető közleményben nyújt tájékoztatást.
39. [bookmark: _GoBack]Az árusítóhelyek környékét, a közlekedési utakat, folyosókat áruval és egyéb tárgyakkal elfoglalni tilos. A piac területén az áruszállítás amennyiben megoldható kézikocsival (hordár kocsival), illetve kézi erővel javasolt. Egyedi esetekben a ki – és bepakolás alkalmával a max. 3,5 t össztömegű gépjármű be – és kihajtása engedélyezett rakodási célból. Gépjárművel történő behajtásra és abból történő értékesítésre alkalomszerűen az Üzemeltető külön engedélyével, az általa megjelölt helyen van lehetőség.
40. A rend fenntartása érdekében az Üzemeltető képviselője jogosult az árust felszólítani az árusítóhely takarítására, aki ennek köteles eleget tenni.
41. A helyhasználat megszűnésekor az árus az árusítóhelyet köteles tisztán, kiürítve, eredeti állapotban helyreállítva, az átvett berendezésekkel és eszközökkel együtt átadni az Üzemeltetőnek.
42. A piac területének folyamatos tisztán tartásáról, takarításáról, a hulladék anyagok tárolására szolgáló gyűjtők, tárolók karbantartásáról, azok célszerű használatáról, a rágcsáló- és rovarirtásról az Üzemeltető gondoskodik. 
43. Az árus a keletkező hulladékot köteles szelektíven szétválogatva gyűjteni, és az árusítás befejezése után az Üzemeltetőnek átadni. A papírgöngyöleget összekötve kell tárolni az elszállításig.
44. A piac területét, építményeit – beleértve az árusítóasztalokat, berendezési tárgyakat, gépeket – beszennyezni, hulladékot elszórni tilos.
45.  Az Üzemeltető egyéb szolgáltatásokat: eszközkölcsönzést, villamosenergiát, vízszolgáltatást is nyújthat, külön díjazás ellenében. Ezen szolgáltatások hatályos díja a piac területén nyilvános hirdetőtáblán kerül elhelyezésre.
46. Reklámtevékenység, ügynöki tevékenység, politikai jellegű tevékenység a Fóti Piac egész területén nem folytatható.
47. Tilos a piacon ittas állapotban tartózkodni, vagy olyan viselkedést tanúsítani, mely másokat megbotránkoztat. Az Üzemeltető a Működési Szabályzatot be nem tartó személyt a piac területéről kitilthatja.
48. A piac területén nyitás előtt, illetve zárás után bárki csak az Üzemeltető írásos engedélyével tartózkodhat. Kivételt képeznek az ott árusító kereskedők, akik nyitás előtt és zárás után 1 órával külön engedély nélkül – kizárólag az áru előkészítése és elrakása végett – tevékenykedhetnek.
49. Kutyát behozni a piac területére kizárólag védőfelszerelésben, pórázon vezetve lehet.
50. A Fóti Piac működési rendjének megszegése miatt az Üzemeltető jogosult a helyhasználati engedély visszavonására és szabálysértési eljárás lefolytatását célzó intézkedésre. A helyhasználati engedély visszavonása esetén az árus köteles elhagyni a Fóti Piac területét.
51. Az Üzemeltető a működési renddel kapcsolatos szabályokról jól látható helyen közzétett hirdetményben tájékoztatja az árusokat és a vásárlókat.

	Záró rendelkezések:

A jelen Működési Szabályzatban nem részletezett kérdésekben az alábbi jogszabályok az irányadók:

A kereskedelemről szóló 2005. évi CLXIV. törvény,
A vásárokról, a piacokról és a bevásárlóközpontokról szóló 55/2009. (III.13.) Kormányrendelet
A helyi termelői piacokon történő árusítás élelmiszerbiztonsági feltételeiről szóló 51/2012. (VI. 8.) VM rendelet
A kistermelői élelmiszer-termelés, -előállítás, és -értékesítés feltételeiről szóló 60/2023. (XI. 15.) sz. AM rendelet.

